Mavzu: TEXNIKA FANLARINING FALSAFIY  MASALALARI.

Reja:
1. “Texnika falsafasi” tushunchasi va  uning mohiyati.
2. Texnikaviy bilimlarning taraqqiyoti qonunlari.
3. Texnika taraqqiyotining jamiyat taraqqiyotiga ta’siri, uning negativ oqibatlari.
    4. Texnokratik nazariyalar va ularning mohiyati.

“Texnika falsafasi” tushunchasi va  uning mohiyati. Texnika inson faoliyatining sohasi sifatida qadimgi davrdan boshlab faylasuflarni qiziqtirib kelgan. Qadimgi Yunon va Rim, Uyg‘onish davri va yangi davr faylasuflari texnikani nazariy hamda amaliy jihatdan tahlil qilishga harakat qilganlar, uning falsafiy ma’nosini ochib berish uchun anchagina faoliyat ko‘rsatganlar. Biroq, “texnika falsafasi” atamasi E.Kapning 1877 yilda Germaniyada chiqqan «Texnika falsafasi asoslari” kitobida ilk bor ishlatilgan(qo‘llangan). XX asrda texnika falsafasi bilan F. Dessauer, L.Memford, X. Ortega-i Gasset, M.Xaydegger, O.Shpengler, K.Yaspers kabi faylasuflar shug‘ullanganlar. Shunga qaramay texnika falsafasi asrimizning 60 – yillaridagina mustaqil falsafiy soha sifatida tan olindi va 70 – yillarga kelib bu sohaning dasturi ishlab chiqildi.
	Texnik taraqqiyot industrial jamiyatda insoniyat oldiga juda muhim muammolarni maydonga tashladi. Atrof– muhitning ifloslanishi, tabiiy resurslarning kamayib ketishi, yadro urushlarining xavfi kabi masalalar XX asr fojiasiga aylandi. Agar shunday jarayon davom etaversa, dunyo sivilizatsiyasi halokatga uchrashi muqarrar, degan masala kun tartibiga qo‘yildi. Agar texnikaning mohiyati, uning taraqqiyot tendensiyasi ilmiy–falsafiy jihatdan talqin qilinmasa, yuqorida aytilgan fojialarning olidini olish juda qiyin bo‘ladi. Buning uchun hayotning falsafiy – tanqidiy talqin qilish, insonning texnika faoliyatiga to‘g‘ri baho berish, uning kelajagi va sotsial oqibatlari haqida ta’limot ishlab chiqish kerak bo‘ladi. Mana shunday sharoitda texnika falsafasi paydo bo‘ldi. Uning insoniyat oldidagi burchi texnikaning mohiyati va insonlar hayotidagi o‘rnini to‘g‘ri ko‘rsatish ham inson mohiyatini ochib berishdan iborat, deyish mumkin.
	Buning uchun esa texnika nima, insoniyatga nima beradi yoki qanday salbiy oqibatlarga olib keladi kabi savollarni hal qilish texnika falsafasining asosiy vazifasiga aylandi. Texnikani tahlil qilish bugungi kunda ikki falsafiy yo‘nalish nuktai nazaridan ko‘rilmoqda: 1. Fanning metodologiyasi nuqtai nazaridan, ya’ni texnik bilimlarni tahlil qilish va yangicha texnik tafakkurni shakllantirish;
2. Antropologiya falsafasi nuqtai nazaridan, ya’ni bunda texnikaning ma’naviy – axloqiy, madaniy muammolarini, shuningdek, texnikani insoniylik – qadriyat nuqtai nazaridan talqin qilish.
Mavjud muammolar doirasida texnika falsafasini o‘rganish masalalari ko‘lami juda keng. Texnika tushunchasining mohiyatini aniqlash, uning tarixiy taraqqiyot bosqichlari, texnika bilimlar tizimining o‘ziga xos tomonlari, texnikaning asosiy sohalari, fan, san’at, iqtisod bilan o‘zaro aloqasi masalasi, inson bilan tabiat o‘rtasidagi yangi tamoyillarning paydo bo‘lishi, yangi texnalogik jarayonlar, texnikaning yangi vazifalari kabi masalalar texnika fanining metodologiyasi doirasiga kiradi.
	Texnik ta’lim va tarbiya, texnik qadriyatlar tizimini shakllantirish, insonning intelektual va axloqiy faoliyatini uyg‘unlashtirish, texnikani rivojlantirishda insonning ahamiyati va mas’uliyatini oshirish, texnikadan oqilona foydalanish kabi masalalar antropologiya falsafasi  vazifalariga  kiradi.
Texnika yunoncha «texne” degan so‘zdan olingan bo‘lib, san’at, ustakorlik, bajara olish kabi ma’nolarni anglatadi. Texnika tushunchasi qadimgi Yunon faylasuflari Ploton va Aristotel qarashlarida sun’iy mehnat qurilmalari sifatida ishlatilgan. O‘zbek tilida “mahorat bilan”, “ustalik bilan”, “san’atkorona” bajarish ma’nosiga to‘g‘ri keladi. O‘zbek tilida hunar, xunarmandlik, ustachilik atamalarini Yevropadagi texnika so‘zining ma’nosida ishlatib kelingan. Texnika tabiatdagi tabiiy jarayonlardan farqli o‘laroq inson faoliyati natijasida sun’iy amalga oshgan narsalardir.
           Demak, texnika inson amaliy faoliyati natijasida sun’iy hosil qilingan predmetlardir. Texnika falsafasiga bo‘lgan qiziqishning kuchliligi tasodifiy bir hol emas. Zotan, bugungi kunda texnikaga bo‘lgan munosabat, uning tabiati, mohiyati va mazmunini, fan va madaniyat bilan aloqalari, inson bilan o‘zaro munosabatini tushunib yetish va boshqa ko‘plab masalalar hozirgi zamon falsafiy muammolarining negizini tashkil qiladi. Kishilik taraqqiyotining inqirozlari - ekologik, esxatologik (termoyadro urushi xavfi), antropologik (inson va ma’anviyat tanazzuli), madaniy va boshqa inqirozlar o‘zaro bog‘liq ekanligi, bunda texnika va hamma narsalarga texnik munosabat dunyodagi bu beqarorlikning omillaridan biri ekanligi sekin-asta oydinlashib bormoqda. 
	Texnika falsafasi fanining rivojlanishiga M.Xaydegger, K.Yaspers, E.Kapp va F.Dessauer va boshqa faylasuflar ham katta hissa qo‘shdilar. Texnika falsafasi hozirgi zamon falsafa fanining muhim yo‘nalishlaridan biri hisoblanadi. U texnika, texnologiya rivojlanishi, muhandislik va texnik faoliyat, texnik fanlarni loyihalashtirish qonuniyatlari hamda ularning insoniyat madaniyati va hozirgi zamon jamiyatidagi o‘rni, inson va texnika, texnika va tabiat munosabatlari, hozirgi zamon texnika va texnologiyasining etik, estetik, global va boshqa masalalarini o‘rganadi. Texnika falsafasi faqat texnikani o‘rganmaydi, ammo texnika mohiyati, shu jumladan insonning tabiatga munosabati, texnikaning insonga ta’siri, muhandislikning ahamiyati, ilmiy oqilonalik shakllari masalalari texnika falsafasining asosini tashkil qiladi. Bunda ko‘rsatib o‘tilgan komponentlarning har biri o‘zicha o‘ta murakkabdir.Texnik taraqqiyot o‘z harakat mo‘ljallariga ega emas, u qayoqqa ketayotganini hech kim bilmaydi. Shu tufayli ham uning oqibatlarini oldindan ko‘ra bilish mumkin emas. Texnik taraqqiyot qancha kuchli bo‘lsa, uning kutilmagan oqibatlari yig‘indisi ham shuncha katta bo‘ladi. 
           Texnika taraqqiyoti kuchayib borgani sari, u yaratuvchi ziddiyatlar, to‘siqlar va bo‘hronlar soni ham ko‘payib boradi. Xususan, atrof muhitning ifloslanishi, tiklanmaydigan resurslarning kamayishi, potensial xavf-xatarlarning globallashuvi shular jumlasidandir. Binobarin, yetkazilgan zararni qoplashga yoki kamayib borayotgan resurslarning o‘rindoshini topish uchun tadqiqotlarga ajratiladigan moliyaviy mablag‘larni muttasil ravishda qayta hisob-kitob qilish talab etiladi. Shunday hisob-kitobdan keyingina texnik rivojlanish mahsulotining real qiymati, texnika vositalarining real narxlari haqida tasavvur hosil qilish mumkin. Masalan, kuchli zaharlanishga sabab bo‘luvchi texnika tozalash inshootlari qurishni, salomatlikni tiklash markazlari tashkil etishni talab qiladi. Binobarin, xarajatlar umumiy smetasiga bularning qiymatini ham kiritish talab etiladi. G‘arb falsafasida texnikaga bo‘lgan yondashuvning o‘ziga xos xususiyatlari, bizningcha, quyidagilardan iborat: aniq ifodalangan ijtimoiy va aksiologik munosabat, texnika tabiati va mohiyatiga doir masalalarni hamda uning hozirgi zamon madaniyati taqdiri uchun ahamiyatini birinchi o‘ringa qo‘yish va nihoyat, umumfalsafiy muammolar bilan bir qatorda, amaliy masalalar  qatorda, amaliy masalalar (texnik loyihalarni ekspertiza qilish va baholash, muhandislik ta’limi masalalari va h.k.)ni ham rivojlantirish. Yaspersning, inson o‘z haqiqiy borlig‘ini o‘yqotsa, hurmatni va o‘z-o‘zini hurmatni ham yo‘qotadi degan mavqeiga qo‘shilish mumkin.  Biroq, fikrimizcha, gap texnikaning mohiyati va ma’nosida ham emas, balki inson  ehtiyojlari va uning qay usulda qondirilishidadir. Haqiqiy borliq, haqiqiy ehtiyojlar va ularning haqiqiy qondirilishidadir. Agar haqiqiy ehtiyoj qondirilmagan bo‘lsa, u holda qondirilishi mumkin bo‘lmagan sohta ehtiyoj tugiladi. Aynan shu holatni, afsuski, odatda inson insonga nisbatan munosabatida, texnika va san’atga, borinki, barcha borliqqa nisbatan bo‘lgan munosabatda kuzatish mumkin. Soxta ehtiyojlar soxta borliqni va aynan ana shular insoniyat azob-uqubatlarining bosh sababidir. Taqdim qilinayotgan pozitsiya, Xaydegger ta’kidlaganidek «texnik bo‘lmagan» asoslarni tadqiq etishning o‘zagini tashkil etadi. Texnika mavjudligi, mutlaq haqiqat sifatida, bizning fikrimizcha, birqadar oshirib yuborilgan. Shunday qo‘rquv mashinarobotlar inson ustidan xukmronlik qilayotganligini bayon qiluvchi ko‘pgina fantast yozuvchilar asarlarida ham o‘z ifodasini topgan. Mashina kuchli intellektga ega bo‘lishi mumkin biroq u insongagina xos bo‘lgan va uni inson qilib turgan his-tuyg‘ular, farazlar, ruhiy olam kabi turli-tuman hislatlardan mahrum. Texnika moddiy madaniyat sohasiga kiradi. U maishiy va ijtimoiy turmush asosi, o‘zaro muloqot, himoya va hujum vositalari, har xil jabhalarda qo‘llanadigan turli-tuman asbob-uskunalarni o‘z ichiga oladi. XIX-XX asrlar chegarasida P.K.Engelmeyer texnikani shunday tavsiflaydi: «O‘z moslamalari bilan u bizning eshitish, ko‘rish qobiliyatimizni, kuchimiz va chaqqonligimizni kuchaytirdi, masofa bilan vaqtni qisqartirmoqda, umuman, mehnat samaradorligini oshirib bormoqda. Nihoyat, ehtiyojlarni qondirishni yengillashtirib, u yangi ehtiyojlarning paydo bo‘lishiga sabab bo‘layotir... Texnika bizga zamon va makonni, materiya va kuchni yengishga yordam berdi va taraqqiyot g‘ildiragini tinimsiz olg‘a haydovchi kuch bo‘lib xizmat qilmoqda». Biroq, ma’lumki, moddiy madaniyat ma’naviy madaniyat bilan uzviy bog‘liq. Masalan, arxeologlar aynan moddiy madaniyat qoldiqlari bo‘yicha qadimgi xalqlarning madaniyatini batafsil tiklashga harakat qiladilar. Bu ma’noda texnika falsafasi, agar o‘tmishga (ayniqsa, yozma an’analar texnikada yaxshi rivojlanmagan qadimgi dunyo va o‘rta asrlarga) qaratilgan bo‘lsa, ko‘p jihatdan texnik bilimlar falsafasi, bugungi kun va kelajakka qaratilgan taqdirda esa - texnik bilimlar metodologiyasi hisoblanadi.
Texnikaviy bilimlarning taraqqiyoti qonunlari.
 Insonniyat tarixi texnikaning takomillashib borish tarixi bilan uzviy bog‘langan. Texnika o‘zining bugungi holatiga kelgunga qadar ko‘p vaqt o‘tdi. Industrial jamiyatgacha texnika xunarmandchilik shaklida namoyon bo‘ldi. Texnika hunarmandchiligi ustadan shogirtga, ustaxona ko‘rinishida yoki yakka tartibda otadan bolaga, avloddan avlodga o‘tib keldi. Bu alohida kishilar tomonidan, tor doirada, amalga oshirildi. Natijada yuksak ijtimoiy baho berish darajasiga yetib bormadi. Bunday holat ishlab chiqarishni ham, ijtimoiy hayotni ham tubdan o‘zgartirishga qodir emas edi. XVII-XVIII asrlarga kelib tubdan o‘zgardi. Yevropada manifaktura (qo‘l mehnati) o‘rniga mashina davri boshlandi. Jamiyatning ancha qismi qo‘l mehnatini o‘z faoliyati imkoniyatlarini ko‘proq ochishga qarata bordi. Ustalar o‘rnini bilimdon, texnika sirlarini anglab yetgan shaxslar INJENER(MUHANDIS)lar egalladilar.Texnikaning rivojlanishi uchun XVII-XVIII asarlarda ilmiy zamin yaratildi, mashina davri boshlandi.
	XIX asr oxiri XX asr boshlarida ilmiy – texnik inqilob industrial jamiyatning rivojlanishi uchun asos bo‘ldi. Texnika taraqqiyoti texnalogik jarayonlarni izohlashi talab qilindi. Texnika jarayoni sifatida amalga oshishini ham ko‘rsatib borish kerak. Ana shundagina texnika samaradorligi ortib boradi. Birinchi bosqichda texnika qo‘l mehnatiga asoslandi, keyinchalik texnika inson tabiiy a’zolarining davomi sifatida jismoniy qudratni oshirdi. Biroq, mashina davrida texnika mustaqil kuch sifatida mexanizatsiyalashdi. Texnika odamdan ajraldi, lekin hamma vaqt u bilan yonma – yon mavjud bo‘ldi. Texnikaning rivojlanishi tabiiy fanning taraqqiyoti bilan uzviy bog‘liq. Bugungi kun texnikasi tabiat fanining darajasi bilan belgilanadi. Tabiat fanlari yutuqlari texnikaning yangi bosqichga ko‘tarishga sharoit yaratdi, ilmiy nazariy asos vujudga keltirildi.
	Yangi texnikani yaratishda elektrni va kimyoni qo‘llash juda ham katta yangi texnik reallikni vujudga keltirdi. Bugungi elektronika va informatika davrida dunyo ulkan o‘zgarishlar arafasida turibdi. Bu haq gap.
Texnika madaniyat, ma’naviyat va ma’rifatning yangilanishi bilan belgilanadi.
Texnika imkoniyatlari ko‘lamining kengligi bilan xarakterlidir. Bu imkoniyatlarning ro‘yobga chiqishi sotsial hayotning hamma tomonlariga o‘z ta’sirini o‘tkazdi. Mehnatning xarakteri, uning mazmuni, unimdorligini esa o‘nlab, yuzlab marta o‘zgartiradi.
	Hozirgi vaqtda ilmiy–texnik taraqqiyotini yuksalishi sodir bo‘lmoqda. Yangi sanoat tarmoqlar, yangi texnologik tizimlar, yuqori darajadagi aniq mexanizmlar barpo qilinmoqda. Bularning zaminida to‘htovsiz sodir bo‘layotgan texnik yangilanishlar yotadi. O‘z navbatida texnik yangilanishlar asosida ilmiy bilimlarni geometrik progressiyada o‘sishi, ko‘payishi yotadi. Ya’ni ilmiy axborotni ikki barobar ortishini vaqt oralig‘i (intervali) qisqarib bormoqda
	Bir necha asrlar oldin ilmiy axborotni ikki barobar ortishi har 15 yilda sodir bo‘lar edi. Hozirgi paytda ikki yilda ilmiy axborot massivi ikki barobar ko‘paymoqda. Yangi bilimlarni paydo bo‘lishi va ularni hajmini qisqa vaqtda ko‘payishi – texnik taraqqiyotni bosh manbaidir.
Hozirgi texnik taraqqiyot ilmiy bilishlarni amaliy tatbig‘i sifatida amalga oshmoqda. Oldingilari stixiyali kashfiyot sifatida sodir bo‘lardi, texnik taraqqiyot ayrim texnik tuzilmalarni yaratish va undan foydalanishda namoyon bo‘lar edi.
Texnalogiya deganda texnik qurilmalar bilan ishlashni ketma – ketligi ta’minlash oraliq va yakuniy maqsadlarni amalga oshiruvchi faollik tizimi prinsiplarini yaratish tushunilar edi. Hozirgi texnalogiyalar murakkab operatsion struktura va tizimlarni o‘z ichiga olib, ularni faoliyati, vosita va boshqarish mexanizmlari, intellektual – axborot tizimi bilan ta’minlangan, ularni iqtisodiy ijtimoiy, ekologik oqibatlari oldindan belgilanadi. Hozirgi texnalogiyalar ko‘p bosqichli jarayon va nihoyatda ko‘p parametrli tizim bo‘lib, ularni boshqarish uchun insonni yordamchisi bo‘lgan intelektual mexanizmlar kerak. Fanga asoslangan murakkab texnalogiyalar hozirgi zamon fan – texnik taraqqiyotni bosh tarkibiy qismi bo‘lmoqda. Alohida – alohida texnik qurilmalar emas, balki ijtimoiy madaniy, intelektual va texnik parametrlarni o‘zida mujassamlashtirgan texnalogiyalar fan – texnik taraqqiyotni bosh oqimini belgilab bermoqda.
             Texnika taraqqiyotining jamiyat taraqqiyotiga ta’siri, uning negativ oqibatlari. Zamonaviy texnika taraqqiyoti va uning muvaffaqiyatlari ikki xil sotsial oqibatni tug‘dirmoqda. Bir tomondan, texnikasiz insoniyat taraqqiyotini tasavvur qilish qiyin bo‘lsa, ikkinchi tomondan, texnika qudratli kuch sifatida salbiy oqibatlarga, dunyoni buzishga, fojiali oqibatga olib kelmoqda. Texnikani o‘ylamasdan rivojlantirish murakkab sotsial muammolarni tug‘dirmoqda. Aslida inson og‘irini yengil qilishga qaratilgan texnika ishsizlikni tug‘dirmoqda, ish bilan ta’minlashni qiyinlashtirmoqda. Xususiy transportlarning ko‘payishi, bir tomondan yaxshi, ikkinchi tomondan, shaharning ekologik holatiga salbiy ta’sir etmoqda. Shovqin – suronlar inson asabiga salbiy ta’sir ko‘rsatmoqda. XXI asrda insoniyat oldida texnikaga oid juda katta muammolarni hal qilish masalasi turibdi. 
Atrof- muhitning sanoat chiqindilari bilan ixloslanishi, tabiat resurslarining tugab borishi, demografik muvozanatning buzilishi, radioaktiv fojianing o‘ta xavfli ekanligi kabi masalalarni xal qilmasdan turib, insoniyat kelajagini tasavvur qilish qiyin. Bularning barchasi texnikani qanday va nima maqsadlarda ishlatish kerakligi to‘g‘risida chuqur va atroflicha fikr yuritishni taqozo etadi. XX asrning 60 – yillarida texnikaning boshqarishsiz o‘sishi jamiyatni buxronga olib kelayotganni haqida yangi fikrlar, mulohazalar paydo bo‘la boshladi. Bu davrda texnikaning yangilanish jarayoni yuz berayotgan edi. Ilmiy – texnika inqilob oldida hayron qolish, kerak bo‘lsa sajda qilish hollarda paydo bo‘ldi. “Jamiyat – texnika tabiat” munosabatlaridan yangi muammolarning vujudga kelishi odamlarni tashvishga sola boshladi. Ommaviy chiqishlar, munozaralar «yaxshillar”harakati kuchayib ketdi. 1972 yilda Rim klubining birinchi ma’ruzasi e’lon qilindi. Bu juda katta shov-shuvlarga sabab bo‘ldi. Bugungi kunda Rim klubi dunyoga mashhur xalqaro tashkilotlarga aylangan. Rim klubining ma’ruzasi dunyodagi yirik olimlarning ilmiy izlanishlariga suyangan va ayniqsa, Massachuset (AQSh) texnalogik institutida D.Medouz rahbarligi ostida yaratilgan “Insoniyatning murakkab xolati” (Slojnoe polojenie chelovechestva) loyihaga asoslangan edi. Bu ma’ruzada insoniyat kelajagi haqidagi masala an’anaviy fikrlardan voz kechgan hamda masalani yangicha qo‘yganlar.
                D. Medouz va uning safdoshlari bundan chorak asrdan oldinroq “insoniyat fojia tomon ketmoqda, uni xal qilish chorasini topish kerak” deb aytganlar. Ularning fikricha, ishlab chiqarishni ma’lum miqdorda chegaralash kerak, aks xolda kelgusi avlodga “obod va ozod Vatan” qolmaydi. Fransuz sotsiologi J.Ellyul “Boshqa inqilob” degan asarida texnikani inson aqliy faoliyati doirasiga kiritar ekan, bunda u dunyoni umumiy ratsionallashtirish bilan bog‘laydi. Demak, inson aqliy faoliyati texnikani yaratibgina qolmay, uning ustidan nazorat qilish qudratiga ham ega. Texnika insonni o‘rab olgan muhitga aylanib bormoqda, tabiatni yaroqsiz, ikkinchi darajali qilib qo‘ydi. Texnikaning cheksiz o‘sishi insoniyat olida katta muammolar tug‘dirdi, dunyoviy fojialarni vujudga keltirdi. Badiiy adabiyotda ham, falsafiy adabiyotlarda ham texnik xukumronlik, texnik totalitarizm davlatini tanqid qilina boshladi. Inson erkinligini va qadr – qiymatini texnikaviylashish asosida cheklash yuz bermoqda. Inson hayotining barcha sohalariga kirib borishi bilan texnika o‘z xukumronligini o‘tkazish, insonning barcha faoliyatiga “bosqinchilik” qilishga o‘xshagan xodisalar ham yuz bermoqda Sodir bo‘layotgan kompyuter inqilobi ham bir qancha ijtimoiy va insoniy muammolarni keltirib chiqarmoqda. Kompyuter inqilobi ijtimoiy strukturani ham o‘zgarishga olib kelmoqda. Hozir rivojlangan mamlakatlarda 70-75 foiz mehnatkashlar axborot va xizmat ko‘rsatish sohasida banddirlar. Jismoniy mehnat bilan shug‘ullanadigan ishchilar tobora kamayib bormoqda. Tadqiqotlarni ko‘rsatishicha kompyuter bilan ko‘p ishlaydigan o‘quvchi va talabalarni psixologiyasi keskin o‘zgaradi. Bularda hayot va o‘lim odamlar va hayvonlar xususida, odamlar va kompyuterlarni intellekti haqida boshqacha tasavvurlar hosil bo‘ladi, informatsiya massivini “xazm” qilish bir qancha barobar ortib ketadi. Xulosa qilganda, texnik ravnaq, falsafiy nuqtai nazardan, atrof muhitni halokatli oqibatga olib kelishi bilan birga, inson bunday borliqni qanday qabul qilishi, idrok eta bilishi bilan bog‘liqligini ko‘rsatadi
              Texnokratik nazariyalar va ularning mohiyati.XX asr o‘rtalarida fan va texnikaning og‘ir kechishi umumiy tus ola boshlagan bir paytda shu jarayon ifodasi sifatida texnokratik (texnika xukumronligi) konsepsiya keng ko‘lamda tarqala boshladi. 	“Texnokratiya”ni birinchi marta T.Veblen o‘zining «Injenerlar va qadriyatlar tizimi” degan asarida qo‘lladi. U “Texnologik determinizmga” e’tiborni qaratgan holda, texnik mutaxassislarni ishlab chiqarish va ijtimoiy taraqqiyotga sodiq xizmat qiluvchilar, deb bilgan. Buning uchun ular birlashib, mamlakat sanoat ishlab chiqarishida muhim boshqaruv lavozimlarni egallash kerakligi e’tirof etilgan. A.Berl, A.Frishlar texnakratiya konsepsiyasini rivojlantirishdi. U. Otborn, S. Cheyz, Angliyada G.Uels va boshqalar tomonidan texnokratik nazariyaga asos solindi va faol targ‘ib qilindi. 30-yillarda AQSh da va Yevropaning bir qancha mamlakatlarida texnokratik nazariya namoyondalarining maxsus jamiyatlari ta’sis etilgan edi. Ular fan va texnika sohasida sodir bo‘lgan buyuk siljishlarni, yangi sanoat tuntarishini texnik inqilob deb sharqlab, bu hodisa XX asr 20 – yillarida jamiyat qiyofasini tubdan o‘zgartirib yubordi, endi jamiyatda olimlar, muxandislar xukumronligi davri boshlanib, ishsizlik, tengsizlik o‘rnini mo‘l-ko‘lchilik va rejali rivojlanish egallaydi, deya targ‘ib qilishga kirishdilar. Bu nazariyaning mohiyati jamiyat ishlab chiqarish munosabatlariga putur yetmasdan, texnika progressi asosida mamlakatlardagi ijtimoiy ziddiyatlarni xal qilish mumkin, deb isbot qilishga urinishdan va texnik taraqqiyot mohiyati va oqibatlarini bo‘rttirib tasvirlashdan iborat. 60-70-yillarda J.Gelbreytning “Yangi industrial jamiyat” kitobida “texnokratiya” tushunchasi rivojlantirilgan. Uning fikricha texnostruktura murakkab qatlamlardan iborat bo‘lib, bir butun texnik tizimni tashkil etadi. J.Gelbreyt jamiyatni
pastdan yuqoriga qarab bir –biriga bo‘ysinuvchi texnik tizim, kollektiv aql, kollektiv xal qilishni vujudga keltiradi deb xisoblaydi.Uning xulosalariga ko‘ra industrial jamiyat tarakqiy etishi rivojlanishi bilan “texnostruktura” iqtisodning rivojlanishi va jamiyatni boshqarishda xal qiluvchi ahamiyatga ega bo‘lib boradi. Shuning uchun deydi u, jamiyatning siyosiy hokimiyati texnika mutaxassislari qo‘lida to‘planishi kerak, jamiyatni boshqarish esa ilmiy – texnik bilimga bog‘liq bo‘ladi.


